চিট ফান্ডের তদন্তে দলের দুই সাংসদ এখনও জেলে। তার মধ্যে আদালতের নির্দেশে নারদ কাণ্ডের তদন্ত শুরু করেছে সিবিআই। যে ঘটনায় ফের তৃণমূলের একাধিক নেতা, মন্ত্রী, সাংসদের ভূমিকা খতিয়ে দেখছে সিবিআই। বিরোধীরা অভিযুক্ত নেতা-মন্ত্রীদের শাস্তির দাবিতে সরব হয়েছেন। এর মধ্যেই ফের মমতা বন্দ্যোপাধ্যায় পরোক্ষে দলের আরও নেতা, মন্ত্রীদের গ্রেফতারির আশঙ্কা প্রকাশ করলেন। একই সঙ্গে অবশ্য জানিয়ে দিলেন, ভয় পেয়ে তাঁকে দমিয়ে রাখা যাবে না। একদল নেতাকে জেলে পাঠালে তিনি আর একদল নেতা তৈরি করে ফেলবেন।
এ দিন বেহালায় একটি ছাত্রীআবাসের উদ্বোধনে গিয়ে নোটবাতিল নিয়ে ফের সরব হন মমতা। উপস্থিত শিল্পপতিদের তিনি প্রশ্ন করেন, নোটবাতিল নিয়ে তাঁদের কোনও অসুবিধা হয়েছে কি না। এর পরেই তিনি বলেন, তাঁর প্রশ্নে উত্তর দিতে হয়তো অনেকেই ভয় পাবেন। যাঁরা ভয় পাবেন তাঁদের মনে মনে জবাব দেওয়ার পরামর্শ দেন মুখ্যমন্ত্রী। তখনই তিনি বলেন, মুখ খুললেই সিবিআই পাঠিয়ে দেওয়া হবে। তৃণমূলের সঙ্গেও এমনটা হয়েছে বলে দাবি করেন তিনি। তখনই তিনি বলেন, ‘একদলকে পাঠালে আর এক দল তৈরি করব। আমার একটা ভাঙলে এক লক্ষ জন্ম দিই।’ মুখ্যমন্ত্রী স্পষ্ট জানান, সবাইকে জেলে পুরে দিলেও প্রতিবাদ চলবেই।
আরও পড়ুন
কেডি এখনও চুপ। তবে অন্য এক সাংসদের প্রকাশ্য চ্যালেঞ্জ মমতাকে
মুখ্যমন্ত্রীর এ দিনের বক্তব্যের পরে প্রশ্ন উঠছে, তাহলে কি ফের সিবিআই-এর হাতে দলের নেতা-মন্ত্রীদের গ্রেফতারির আশঙ্কা করছেন তিনি। কারণ, চিটফান্ড তদন্তের সময়েও তিনি এভাবেই দলের বেশ কিছু নেতাকে গ্রেফতার করার বিষয়ে আগাম আশঙ্কা প্রকাশ করেছিলেন। তখন অবশ্য বেশ কিছু নেতার নাম নির্দিষ্ট করে বললেও এ দিন দলের কোনও নেতার নাম করেননি মুখ্যমন্ত্রী।
তাঁর সরকার ধর্মীয় ভেদাভেদের ভিত্তিতে কাউকে কোনও সুবিধা দেয়না বলেও এদিন সরব হয়েছেন মুখ্যমন্ত্রী। কন্যাশ্রী, সাইকেল বিলির উদাহরণ দিয়ে তিনি দাবি করেন, ধর্মের ভিত্তিতে নয়, সবাইকে সমানভাবে এই সমস্ত প্রকল্পরে সুবিধা দেওয়া হয়েছে।